የጋዜጠኞች ቡድን በሜኤሶ ከተማ ድብደባ ተፈጸመበት
ዓርብ ሐምሌ 6 ቀን 2010 ዓ.ም. ከድሬዳዋ ከተማ ወደ አዲስ አበባ ይጓዝ በነበረ የጋዜጠኞች ቡድን ላይ ድብደባና መንገላታት ደረሰ፡፡የድሬዳዋ መገናኛ ብዙኃን የጋዜጠኞች ቡድን ሐምሌ 7 ቀን 2010 ዓ.ም. አዲስ አበባ የነበረውን የኤርትራ ፕሬዚዳንት አቶ ኢሳያስ አፈወርቂን አቀባበል ለመዘገብ፣ ወደ አዲስ አበባ እየተጓዘ በነበረበት ወቅት ጥቃት ደርሶበታል፡፡የጋዜጠኞቹ ቡድን ሜኤሶ ከተማ ሲደርስ በቡድን በተሰባሰቡ ወጣቶችና ግለሰቦች ጥቃት ሲፈጸምበት የአካል ጉዳት መድረሱ ታውቋል፡፡ አቶ ሙሴ ኡመር የተባሉ የተቋሙ የሶማሊኛ ቋንቋ ክፍል ጋዜጠኛና አቶ ሱሌማን አህመድ የተባሉ የጋዜጠኛ ቡድኑ ሾፌር ላይ ከፍተኛ የአካል ጉዳት እንደደረሰባቸው ተጠቁሟል፡፡በተለይም አቶ ሱሌማን በደረሰባቸው ድብደባ በድሬዳዋ ድል ጮራ ሆስፒታል የከፍተኛ ክብካቤ ክፍል (ICU) በአሥጊ ሁኔታ ውስጥ እንደሚገኙ ታውቋል፡፡ጥቃቱ ዓርብ ሐምሌ 6 ቀን 2010 ዓ.ም. ምሽት ላይ የተፈጸመ ሲሆን፣ በወቅቱ በቡድን የሆኑ ግለሰቦች የጋዜጠኞቹን ቡድን ‹እናንተ ሰላዮች ናችሁ፣ የመጣችሁትም ዓርብ ሜኤሶ ተከስቶ የነበረውን ብሔር ተኮር ግጭት መረጃ ለመሰብሰብ ነው› በሚል ምክንያት መሆኑን፣ ሪፖርተር ያነጋገራቸው የጋዜጠኞች ቡድኑ አባላት ተናግረዋል፡፡ በወቅቱ ጥቃቱን የፈጸሙት ግለሰቦች ጋዜጠኞችን ለሜኤሶ ከተማ ፖሊስ አሳልፈው ከመስጠታቸው በፊት፣ ከፍተኛ ድብደባ እንደተፈጸመባቸው የቡድኑ አባላት አክለዋል፡፡